पिछले २४ नवम्बर, १९९१ को वे अन्तिम बार अलीगढ़ आए। इस बार उनके साथ बिल्कुल एक नया प्रस्ताव था -- "सिनेमा को साहित्यिक पाठ्यक्रम का अंग बनाना चाहिए।" हम लोग फिल्मों पर चर्चा करते हैं, उनकी स्तरहीनता पर नाक-मुँह सिकोड़ते हैं परन्तु हमारे विश्वविद्यालय इस ओर विशेष रूप से गम्भीर नहीं हैं, उन्होंने कहा कि फिल्म ऐसा सशक्त माध्यम है जो हर एक पीढ़ी को प्रभावित करता है। इसकी उपेक्षा नहीं की जा सकती। नाक-मुंह सिकोड़ने से या सिनेमा को अछूत मानने से समस्या का समाधान नहीं हो सकता।